Predkladacia správa

	Poslanec Národnej rady Slovenskej republiky Marián Mesiarik podal návrh na vydanie zákona, ktorým sa mení a dopĺňa zákon Národnej rady Slovenskej republiky č. 182/1993 Z.z. o vlastníctve bytov a nebytových priestorov v znení neskorších predpisov.

	Predložený poslanecký návrh zákona dopĺňa ustanovenie § 17 ods. 3 zákona č. 182/1993 Z.z. o vlastníctve bytov a nebytových priestorov v znení neskorších predpisov, ktoré taxatívne určuje okruh vlastníkov bytov, ktorí pri prevode vlastníctva bytu nesmú dohodnúť vyššiu cenu bytu a pozemku ako je cena určená podľa § 18, 18a a 18b) tohto zákona. Toto  ustanovenie navrhuje doplniť o nové písmeno g), ktoré by túto povinnosť rozšírilo na záujmové združenia právnických osôb a občianske združenie, ako aj jeho právneho nástupcu, ktorý nadobudol do vlastníctva byty, postavené formou združenia finančných prostriedkov podľa osobitného predpisu. Súčasne týmto vlastníkom v bode 2 návrhu zákona ukladá povinnosť byty previesť do vlastníctva nájomcom.

	Ustanovenie § 17 ods. 3 zákona o vlastníctve bytov a nebytových priestorov  vymenováva vlastníkov bytového fondu, ktorí pri prevode vlastníctva bytu majú určenú maximálnu cenu bytu vypočítanú podľa tohto zákona. Ide o vlastníkov bytového fondu postaveného výlučne z prostriedkov štátneho rozpočtu - teda bývalý štátny bytový fond,  ako aj o byty vo vlastníctve poľnohospodárskych, výrobných a spotrebných družstiev, ktoré dostali príspevok od štátu na výstavbu bytov, resp. byty pre svojich členov stavali zo zisku, ktorí tvorili členovia družstiev.

	Poslanecký návrh zákona je po formulačnej stránke nepresný. Navrhované znenie § 17 ods. 3 písm. g) je nejasné a nevysvetľuje ho ani dôvodová správa, ktorá je navyše v rozpore so znením návrhu. 

	K poslaneckému návrhu zákona uplatňujeme tieto pripomienky.

I.

	1. Poslanecký návrh zákona nešpecifikuje, o ktoré záujmové združenia právnických osôb v danom prípade ide. Tieto združenia vznikali až od roku 1990 podľa Hospodárskeho zákonníka a podobne, od roku 1992 podľa Občianskeho zákonníka. Majetok, teda aj bytový fond, ktorý takéto záujmové združenie právnických osôb nadobudlo, je  jeho vlastníctvom a je chránený čl. 20 Ústavy SR.

	Z navrhovaného znenia nie je zrejmé, či predkladateľ mal v úmysle upraviť prevod vlastníctva bytov iba v tých prípadoch, ak ich záujmové združenie právnických osôb nadobudlo do vlastníctva ako byty postavené formou združenia finančných prostriedkov, podľa vtedy platnej právnej úpravy o združovaní finančných prostriedkov socialistických organizácií.

	Navrhnuté znenie písmena g) však ukladá povinnosť previesť vlastníctvo bytov na nájomcov za regulovanú cenu všetkým záujmovým združeniam právnických osôb, ktoré majú vo vlastníctve byty, bez ohľadu na spôsob ich nadobudnutia.

	2. Povinnosť previesť byty pre občianske združenie a jeho právneho nástupcu podľa návrhu zákona sa vzťahuje na všetky zaregistrované občianske združenia, ktoré nadobudli byty postavené formou združenia finančných prostriedkov podľa platnej právnej úpravy o združovaní finančných prostriedkov socialistických organizácií, a to aj tom prípade, ak občianske združenie vlastné finančné prostriedky nezdružilo.
 
	V prípade, že občianske združenie nadobudlo byty do vlastníctva postavené formou združenia vlastných finančných prostriedkov s prostriedkami štátnej socialistickej organizácie, nakladanie s takto nadobudnutým majetkom bolo upravené v zmluve o združení. Takto upravené zmluvné vzťahy nie je možné meniť zákonom, ani do nich vstupovať. Takáto právna úprava je retroaktívna.

	Takáto nejednoznačnosť návrhu zákona by bola v rozpore s článkom 1 ods. 1 Ústavy Slovenskej republiky. Tento názor opierame o judikatúru Ústavného súdu SR, ktorý v svojich nálezoch obdobné nepresnosti ustanovení zákonov kvalifikuje ako rozpor s čl. 1 Ústavy.

	Súčasne poukazujeme, že poslanecký návrh zákona sa odvoláva na neplatné právne predpisy.

II.

	Cieľom poslaneckého návrhu zákona je subjektom vlastníckeho práva, a to záujmovým združeniam právnických osôb a občianskym združeniam uložiť povinnosť za regulovanú cenu previesť vlastníctvo bytov. Takáto právna úprava nie je v súlade s čl. 20 Ústavy SR.

	Zákon č. 182/1993 Z.z. o vlastníctve bytov a nebytových priestorov v § 17 ods. 3,18 a § 29 ods.8 ukladá vlastníkom bytov povinnosť previesť vlastníctvo bytu na nájomcu za regulovanú cenu, ale len v tých prípadoch, ak byty boli postavené z finančných prostriedkov štátneho rozpočtu, teda bývalý štátny bytový fond, teda výlučne štátne vlastníctvo.

III.

	Podľa dôvodovej správy má poslanecký návrh zákona za cieľ upraviť prevod vlastníctva bytov bývalého Revolučného odborového hnutia, čomu však znenie návrhu zákona nezodpovedá.

	Poslanecký návrh zákona je širší a zachytáva všetky subjekty uvedené v navrhovanom znení písm. g) bez rozdielu.

Vzhľadom na uvedené nedostatky poslaneckého návrhu zákona odporúčame nesúhlasiť s predloženým návrhom zákona.